OBRAZLOŽITVENI MEMORANDUM

I. UVOD

Članice Svetovne trgovinske organizacije (STO) in Sejšeli so dosegli sklepno fazo sporazuma o pogojih za pristop Sejšelov k organizaciji. Pogajanja so se začela pred 19 leti, ko so Sejšeli leta 1995 vložili prošnjo za članstvo v STO. Prošnja Sejšelov za pristop je bila pregledana ob upoštevanju vseh dvostranskih trgovinskih odnosov s Sejšeli v okviru partnerstva EU-AKP in zaveze Sejšelov, da bodo nadaljevali liberalizacijo trgovine v celovitem sporazumu o gospodarskem partnerstvu. Da bi lahko EU uradno podprla članstvo Sejšelov v STO, je treba v skladu s PDEU sprejeti sklep Sveta, ki potrjuje pogoje za pristop Sejšelov.

Povzetek pogojev za pristop je naveden v nadaljevanju.

II. POVZETEK POGOJEV ZA PRISTOP SEJŠELOV K STO PO SEKTORJIH

Seznami zavez

Blago (na splošno)

Povprečna končna usklajena carinska stopnja na seznamu za pristop Sejšelov je 16,1 %.

Povprečna končna usklajena carinska stopnja za kmetijske proizvode (26,8 %) je višja od stopnje, ki je bila ugotovljena za industrijske izdelke (10,5 %).

Sejšeli bodo končne usklajene carinske stopnje uvedli z datumom pristopa.

Te povprečne tarifne stopnje so razumne glede na majhnost in ranljivost gospodarstva Sejšelov. V preteklosti se je v EU uveljavila praksa, da so takšne tarifne stopnje sprejemljive za gospodarstva primerljive velikosti.

Industrijski izdelki

– Povprečna končna usklajena carinska stopnja za nekmetijske proizvode je 10,5 %.

– Povprečne vrednosti so najvišje (okrog 25 %) v sektorjih ribištva, pohištva in obutve.

– Sejšeli priznavajo dajatev prosto obravnavo za farmacevtske izdelke, medicinsko opremo in izdelke informacijske tehnologije, pri čemer je končna usklajena carinska stopnja za te proizvode 0 %.

– Najvišje tarife znašajo 200 % za protektirane pnevmatike/pnevmatike s ponovno vrezanimi kanali in za rabljena oblačila.

Kmetijski proizvodi

– Povprečna končna usklajena carinska stopnja za kmetijske proizvode je 26,8 %.

– Najvišje tarife v kmetijstvu znašajo 250 % za pivo in viski v plastičnih steklenicah ter 200 % za tobak.

Storitve

Sejšeli bodo izpolnili zaveze glede dostopa do trga in nacionalne obravnave na širšem področju storitev, vključno s strokovnimi, računalniškimi in drugimi poslovnimi storitvami, komunikacijskimi storitvami, storitvami na področju gradbeništva, distribucije, izobraževanja, okolja, financ (zavarovalništvo in bančništvo), zdravstva in sociale, turizma ter prevoza (pomorski prevoz ter pomožne prevozne storitve).

Zaveze po protokolu

V zadnji večstranski fazi pridružitvenega procesa so si članice STO skupaj prizadevale zagotoviti temeljno skladnost trgovinskih zakonov in ustanov Sejšelov s predpisi in sporazumi STO ter jih navedle v protokolu o pristopu in poročilu delovne skupine. Glede na navedeno so Sejšeli sprejeli standardne zaveze iz poročila delovne skupine in opustili kakršna koli prehodna obdobja, razen v zvezi s Sporazumom STO o tehničnih ovirah v trgovini, ki se bo v celoti začel izvajati šele od decembra 2015.

V zvezi s tem so se Sejšeli med drugim zavezali, da bodo odpravili vse druge dajatve in stroške ter jih ob pristopu uskladili na 0 %, s sistemom dovoljenj pa nadomestili trenutno prepoved uvoza, ki se uporablja za nekatere proizvode, povezane s sanitarnimi in fitosanitarnimi ukrepi (kože, krzna in palme), rabljena vozila, vozila z volanom na levi strani, avtomobile in kamuflažna oblačila.

III. PRIPOROČILO

Ob predložitvi pogojev za pristop Sejšelov k STO v odobritev Svetu Komisija meni, da so ti pogoji uravnotežen in ambiciozen sveženj zavez za odpiranje trga, ki bodo Sejšelom in tudi njihovim trgovinskim partnericam v STO prinesle znatne koristi.

2014/0307 (NLE)

Predlog

SKLEP SVETA

o stališču, ki ga sprejme Evropska unija v okviru Generalnega sveta Svetovne trgovinske organizacije glede pristopa Republike Sejšeli k STO

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 91, člena 100(2) in prvega pododstavka člena 207(4) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Vlada Republike Sejšeli je 31. maja 1995 zaprosila za pristop k Marakeškemu sporazumu o ustanovitvi Svetovne trgovinske organizacije (STO) v skladu s členom XII navedenega sporazuma.

(2) Delovna skupina za pristop Republike Sejšeli je bila ustanovljena 11. julija 1995, da se dogovori o pogojih za pristop, sprejemljivih za Republiko Sejšeli in vse članice STO.

(3) Komisija je v imenu Unije s pogajanji določila celovit sklop zavez za odpiranje trga Republike Sejšeli, ki izpolnjujejo zahteve Unije, ob upoštevanju dvostranskih trgovinskih odnosov s Sejšeli v okviru partnerstva EU-AKP in zaveze Sejšelov, da bodo nadaljevali liberalizacijo trgovine v celovitem sporazumu o gospodarskem partnerstvu.

(4) Te zaveze so zdaj zajete v Protokolu o pristopu Republike Sejšeli k STO.

(5) Pristop k STO naj bi po pričakovanjih pozitivno in trajno prispeval h gospodarskim reformam in trajnostnemu razvoju v Republiki Sejšeli.

(6) Protokol o pristopu bi bilo zato treba odobriti.

(7) Člen XII Sporazuma o ustanovitvi STO določa, da se morata o pogojih za pristop strinjati članica pristopnica in STO ter da pogoje za pristop na strani STO potrdi ministrska konferenca STO. Člen IV.2 Sporazuma o ustanovitvi STO določa, da v obdobjih med zasedanji ministrske konference njene naloge izvaja Generalni svet.

(8) Zato je treba sprejeti stališče, ki ga bo Unija zagovarjala v okviru Generalnega sveta STO glede pristopa Republike Sejšeli k STO –

SPREJEL NASLEDNJI SKLEP:

Člen 1

Evropska unija bo v okviru Generalnega sveta Svetovne trgovinske organizacije glede pristopa Republike Sejšeli k STO zagovarjala stališče, da se ta pristop odobri.

Člen 2

Ta sklep začne veljati na dan sprejetja.

V Bruslju,

Za Svet

Predsednik